РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/36-21

18. фебруар 2021. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 17. ФЕБРУАРА 2021. ГОДИНЕ

 Седница је почела у 13,08 часова.

 Седницом је председавала Сандра Божић, председик Одбора.

 Седници су присуствовали: Вук Мирчетић, Лав Григорије Пајкић, проф. др Марко Атлагић, Јован Колунџија, Александар Чотрић, Милош Терзић, Милица Обрадовић, Снежана Пауновић, Розалија Екрес, Наташа Михаиловић Вацић и Жељко Томић, чланови Одбора.

 Седници су присуствовали: Ивана Поповић (Сандра Божић) и Зоран Томић (мр Јадранка Јовановић), заменици чланова Одбора.

 Седници нису присуствовали чланови Одбора: Иван Тасовац, Милена Поповић, Јелица Сретеновић и Мира Петровић, нити њихови заменици.

 На предлог председавајућег, чланови Одбора су, већином гласова (11 гласова за, два члана нису гласала) усвојили следећи:

Д н е в н и р е д

1. Одлучивање о покретању поступка за избор кандидата за чланове Програмског савета Јавне медијске установе „Радио-телевизија Србије“;

 Пре преласка на разматрање утврђеног дневног реда Одбор је, једногласно (13 за), и без примедби усвојио:

- записник прве седнице, одржане 26. септембра 2020. године;

- записник друге седнице, одржане 4. новембра 2020. године;

- записник треће седнице, одржане 24. новембра 2020. године;

 - записник четврте седнице, одржане 26. новембра 2020. године;

 - записник пете седнице, одржане 14. децембра 2020. године;

- записник шесте седнице Одбора за културу, одржане 16. децембра 2020. године.

ПРВА ТАЧКА ДНЕВНОГ РЕДА: Одлучивање о покретању поступка за избор кандидата за чланове Програмског савета Јавне медијске установе „Радио-телевизија Србије“

Председавајућа је упознала чланове Одбора са поступком спровођења поступка избора кандидата за чланове Програмског савета Јавне медијске установе „Радио-телевизија Србије“, као и условима који кандидати морају да испуне.

Истакла је да је чланом 29. Закона о јавним медијским сервисима прописано да чланове Програмског савета РТС-а бира Управни одбор РТС-а, на предлог одбора Народне скупштине надлежног за област јавног информисања, односно Одбора за културу и информисање.

Имајући у виду чињеницу да ће члановима Програмског савета РТС-а престати мандат 21. фебруара 2021. године, истеком времена на који су изабрани, закључила је да су се стекли услови за предузимање радњи од стране Одбора за културу и информисање у складу са Законом о јавним медијским сервисима.

Напоменула је да се поступак избора кандидата за чланове Програмског савета РТСа спроводи тако што Одбор објављује Јавни конкурс у „Службеном гласнику Републике Србије”, једним дневним новинама које излазе на територији целе Републике Србије и на интернет страници Народне скупштине.

Није било дискусије.

Председавајућа је ставила на гласање Предлог одлуке о покретању поступка за избор кандидата за чланове Програмског савета Јавне медијске установе „Радио-телевизија Србије“.

Одбор је, једногласно (13 за), донео Одлуку о покретању поступка за избор кандидата за чланове Програмског савета Јавне медијске установе „Радио-телевизија Србије“.

Председавајућа је ставила на гласање текст Јавног конкурса за избор кандидата за чланове Програмског савета Јавне медијске установе „Радио-телевизија Србије“.

Одбор је, већином гласова (12 гласова за, један члан није гласао) утврдио текст Јавног конкурса за избор кандидата за чланове Програмског савета Јавне медијске установе „Радио-телевизија Србије“.

Обавестила је чланове Одбора да ће служба Одбора у наредним данима Јавни конкурс објавити на интернет страници Народне скупштине, у “Службеном гласнику Републике Србије“ и у дневном листу “Политика”.

Седница је завршена у 13,14 часова.

 СЕКРЕТАР ПРЕДСЕДНИК

 Дана Гак Сандра Божић